LV Eiropas Savienības Oficiālais Vēstnesis C 227/16

Paziņojums par daļējas starpposma pārskatīšanas uzsākšanu attiecībā uz kompensācijas pasākumiem, kas piemērojami Indijas izcelsmes polietilēna tereftalāta (PET) importam

(2007/C 227/05)

Komisija pēc savas ierosmes nolēma sākt daļēju starpposma pārskatīšanu, kas ierobežota līdz dažu Indijas eksportētāju subsidēšanas līmenim, saskaņā ar 19. pantu Padomes Regulā (EK) Nr. 2026/97 par aizsardzību pret subsidētu importu no valstīm, kas nav Eiropas Kopienas dalībvalstis (“pamatregula”) (1).

1. Ražojums

Pārskatīšana attiecas uz polietilēntereftalātu ar viskozitātes koeficientu 78 ml/g vai augstāku saskaņā ar ISO standartu 1628-5, kura izcelsme ir Indijā un uz kuru pašlaik attiecas KN kods 3907 60 20 (“attiecīgais ražojums”). Šis KN kods ir norādīts vienīgi informācijai.

2. Spēkā esošie pasākumi

Pašreiz spēkā esošie pasākumi ir galīgs kompensācijas maksājums, kas uzlikts ar Padomes Regulu (EK) Nr. 193/2007 (2) par Indijas izcelsmes polietilēna tereftalāta (PET) importu.

3. Pārskatīšanas pamatojums

Komisijas rīcībā ir pietiekami daudz prima facie pierādījumu tam, ka ir mainījušies apstākļi attiecībā uz subsidēšanu, uz kuru pamata noteica spēkā esošos pasākumus, un ka šīs pārmaiņas ir ilgstošas.

Tiešām, atvieglojumi no divām subsidēšanas shēmām (Nodokļu tiesību reģistra grāmatas (“DEPBS”) un Ienākuma nodokļa atbrīvojuma shēma saskaņā ar Ienākumu nodokļa akta 80HHC iedaļu (“ITES”)) ir ievērojami samazinājušies. Tas noticis pēc to attiecīgo Indijas pamata likumu izmaiņām, uz kuriem šīs shēmas balstījās.

Tāpēc ir pazeminājies subsidēšanas līmenis tiem uzņēmumiem, kuru pasākumi izmeklēšanas periodā, ko izmantoja izmeklēšanā, kas ļāva noteikt spēkā esošo pasākumu līmeni, pilnīgi vai daļēji pamatojās uz vienas vai otras minētās shēmas atvieglojumiem.

Tas norāda, ka iepriekšējā rindkopā minētie pasākumi attiecībā uz attiecīgā ražojuma importu to tagadējā līmenī vairs nebūs vajadzīgi spēkā esošās subsidēšanas neitralizēšanai. Tāpēc pasākumus attiecīgajiem uzņēmumiem jāpārskata.

Šie uzņēmumi ir tie, kas uzskaitīti pielikumā un visi citi attiecīgā ražojuma ražotāji, kuri paziņo par sevi Komisijai līdz 5. punkta b) apakšpunkta i) daļā minētajam termiņam un tajā pat termiņā pierāda, ka 1) tas izmeklēšanas periodā, ko izmantoja izmeklēšanā, kas ļāva noteikt spēkā esošo pasākumu līmeni (1998. gada 1. oktobris — 1999. gada 30. septembris), izmantoja vienas vai otras minētās shēmas atvieglojumus, un 2) ievērojot minētās izmaiņas shēmās, ir samazinājušies šo shēmu sniegtie atvieglojumi.

Turklāt, ja līdz 5. punkta b) apakšpunkta i) daļā minētajam termiņam pārskatīšanas izmeklēšana gūst pierādījumus vai kāda no ieinteresētajām pusēm iesniedz pietiekošus prima facie pierādījumus, ka attiecīgā ražojuma eksportētāji, uz kuriem attiecas šī pārskatīšana, bez iepriekš minētajiem izmanto vēl citus subsidēšanas shēmu atvieglojumus, tad šīs pārskatīšanas ietvaros var izmeklēt arī šīs shēmas.

Tā kā šīs izmeklēšanas radītā modificētā subsīdiju norma var ietekmēt pasākumus, kas piemērojami uzņēmumiem, kuri sadarbojās ar izmeklēšanu, kas noteica pasākumu līmeni un/vai paliekošos pasākumus, ko piemēro visiem citiem uzņēmumiem, šīs likmes var attiecīgi pārskatīt.

Jāatzīmē, ka uzņēmumiem, kuriem piemēro antidempinga un kompensācijas pasākumus, antidempinga pasākumu var attiecīgi pielāgot, ja mainās kompensācijas pasākums.

4. Procedūra

Apspriedusies ar padomdevēju komiteju un konstatējusi, ka ir pietiekami daudz pierādījumu tam, lai pamatotu ex officio daļējas starpposma pārskatīšanas uzsākšanu, Komisija ar šo sāk pārskatīšanu saskaņā ar pamatregulas 19. pantu.

Izmeklēšanā noteiks vai jāturpina, jāatceļ vai jāgroza attiecīgie pasākumi attiecībā uz uzņēmumiem, kuri izmanto vienas vai otras minētās shēmas atlaides, un uzņēmumiem, kuri izmanto citas shēmas, ja ir iesniegti pietiekoši pierādījumi, kā minēts 3. punkta 6. daļā. Izmeklēšana novērtēs arī to, vai jāpārskata pasākumi, kas noteikti citiem uzņēmumiem, kuri sadarbojās ar izmeklēšanu, kas noteica pasākumu līmeni un/vai paliekošos pasākumus, ko piemēro visiem citiem uzņēmumiem.

a) Pārbaude izlases veidā

Ņemot vērā šajā procedūrā iesaistīto personu ievērojamo skaitu, Komisija var lemt par pārbaudi izlases veidā saskaņā ar pamatregulas 27. pantu.

i) Eksportētāju/ražotāju pārbaude izlases veidā

Lai Komisija varētu lemt par to, vai jāpiemēro pārbaude izlases veidā, un, ja ir, lai tā varētu veikt atlasi, visi eksportētāji/ražotāji vai to pārstāvji, kas rīkojas to vārdā, ar šo tiek aicināti pieteikties Komisijā termiņā, kas noteikts šā paziņojuma 5. punkta b) apakšpunkta i) daļā, un, ievērojot 6. punktā norādītos veidus, sniegt šādu informāciju par savu uzņēmumu vai uzņēmumiem:

— nosaukumu, adresi, e-pasta adresi, tālruņa un faksa numuru un kontaktpersonu,

— laikposmā no 2006. gada 1. aprīļa līdz 2007. gada 31. martam eksportā uz Kopienu pārdotā attiecīgā ražojuma apgrozījumu vietējā valūtā un apjomu tonnās,

— laikposmā no 2006. gada 1. aprīļa līdz 2007. gada 31. martam iekšzemes tirgū pārdotā attiecīgā ražojuma apgrozījumu vietējā valūtā un pārdošanas apjomu tonnās,

— vai uzņēmums plāno pieprasīt, lai tam tiktu noteikts individuāls subsīdijas apjoms (individuālu subsīdijas apjomu var pieprasīt vienīgi ražotāji) (3),

— uzņēmuma konkrētās darbības saistībā ar attiecīgā ražojuma ražošanu un tā ražošanas apjomu tonnās, ražošanas jaudu un ieguldījumus ražošanas jaudā laikposmā no 2006. gada 1. aprīļa līdz 2007. gada 31. martam,

— visu attiecīgā ražojuma ražošanā un/vai pārdošanā (eksportam un/vai iekšzemes tirgum) iesaistīto saistīto uzņēmumu (4) nosaukumi un konkrētās darbības,

— vai uzņēmums saņēma atvieglojumus DEPBS un/vai ITES shēmu ietvaros i) izmeklēšanas periodā, ko izmantoja izmeklēšanā, kas ļāva noteikt spēkā esošo pasākumu līmeni (1998. gada 1. oktobris — 1999. gada 30. septembris) un/vai ii) laikposmā no 2006. gada 1. aprīļa līdz 2007. gada 31. martam.

— jebkuru citu būtisku informāciju, kas Komisijai palīdzētu veikt izlasi,

— iesniedzot minēto informāciju, uzņēmums piekrīt tā iespējamai iekļaušanai izlasē. Ja uzņēmumu izvēlas iekļaut izlasē, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, uzskatīs, ka uzņēmums nav vēlējies sadarboties izmeklēšanā. Nesadarbošanās sekas ir izklāstītas 7. punktā.

Lai gūtu informāciju, kas uzskatāma par vajadzīgu eksportētāju/ražotāju atlases veikšanai, Komisija turklāt sazināsies ar eksportētājvalsts iestādēm un visām zināmajām eksportētāju/ražotāju asociācijām.

ii) Galīgā izlase

Visām ieinteresētajām personām, kas vēlas iesniegt jebkādu būtisku informāciju par izlasi, tas jādara 5. punkta b) apakšpunkta ii) daļā noteiktajā termiņā.

Komisijai ir nodoms galīgo atlasi izdarīt pēc apspriešanās ar attiecīgajām personām, kuras izteikušas vēlēšanos, lai tās iekļautu izlasē.

Izlasē iekļautajiem uzņēmumiem jāatbild uz anketas jautājumiem šā paziņojuma 5. punkta b) apakšpunkta iii) daļā noteiktajā termiņā un jāsadarbojas šajā izmeklēšanā.

Ja sadarbība nav pietiekama, Komisija saskaņā ar pamatregulas 27. panta 4. punktu un 28. pantu konstatējumus var pamatot ar pieejamajiem faktiem. Konstatējums, kura pamatā ir pieejamie fakti, attiecīgajai personai var būt mazāk labvēlīgs, kā paskaidrots šā paziņojuma 7. punktā.

b) Anketas

Lai iegūtu informāciju, ko tā uzskata par vajadzīgu izmeklēšanai, Komisija nosūtīs anketas izlasē iekļautajiem uzņēmumiem un attiecīgās eksportētājvalsts iestādēm.

c) Informācijas vākšana un uzklausīšanas organizēšana

Visas ieinteresētās personas tiek aicinātas darīt zināmu savu viedokli, iesniegt informāciju, kas nav iekļauta anketās, un apstiprinošus pierādījumus. Šai informācijai un tās pierādījumiem jānonāk Komisijā 5. punkta a) apakšpunkta i) daļā noteiktajā termiņā.

Turklāt Komisija var uzklausīt ieinteresētās personas, ja tās to pieprasa, norādot konkrētus iemeslus, kādēļ tās būtu jāuzklausa. Tāds pieprasījums iesniedzams 5. punkta a) apakšpunkta ii) daļā noteiktajā termiņā.

5. Termiņi

a) Vispārēji termiņi

i) Ieinteresētajām personām, kuras vēlas pieteikties, aizpildīt anketu un iesniegt pārējo informāciju

Lai izmeklēšanā ņemtu vērā sniegto informāciju, visām ieinteresētajām personām, īpaši attiecīgās eksportētājvalsts iestādēm, 40 dienu laikā pēc šā paziņojuma publicēšanas Eiropas Savienības Oficiālajā Vēstnesī jāsazinās ar Komisiju, jāpaziņo savs viedoklis un jāiesniedz atbildes uz anketas jautājumiem vai jebkura cita veida informācija, ietverot 3. punkta 6. daļā minēto, ja vien nav noteikts citādi. Jāpievērš uzmanība tam, ka vairumā gadījumu pamatregulā noteikto procesuālo tiesību īstenošana ir atkarīga no tā, vai ieinteresētā persona piesakās iepriekš minētajā periodā.

ii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

b) Konkrēts termiņš attiecībā uz pārbaudi izlases veidā

i) Šā paziņojuma 4. punkta a) apakšpunkta i) daļā norādītajai informācijai jānonāk Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ņemot vērā to, ka Komisijai ir nodoms apspriesties ar attiecīgajām personām, kuras apliecinājušas, ka vēlas tikt iekļautas atlasē, par tās galīgo atlasi 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

ii) Pārējai informācijai, kas attiecas uz 4. punkta a) apakšpunkta ii) daļā minēto atlasi, jānonāk Komisijā 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

iii) Izlasē iekļauto personu atbildes uz anketas jautājumiem Komisijā jāsaņem 37 dienu laikā no dienas, kad paziņots, ka personas iekļautas pārbaudāmajā izlasē.

6. Rakstiski iesniegtā informācija, atbildes uz anketas jautājumiem un sarakste

Visa ieinteresēto personu informācija un pieprasījumi jāiesniedz rakstiski (nevis elektroniskā veidā, ja vien nav noteikts citādi), un tajos jānorāda ieinteresētās personas nosaukums/vārds, uzvārds, adrese, elektroniskā pasta adrese, tālruņa un faksa numurs. Visai rakstiski iesniegtajai informācijai, tostarp šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Limited” (5), un saskaņā ar pamatregulas 29. panta 2. punktu šiem dokumentiem pievieno nekonfidenciālu versiju ar norādi “FOR INSPECTION BY INTERESTED PARTIES”.

Komisijas adrese sarakstei:

European Commission Directorate General for Trade Directorate H Office: J-79 4/23 B-1049 Brussels Fakss: (32-2) 295 65 05

7. Nesadarbošanās

Gadījumos, kad kāda ieinteresētā persona atsakās darīt pieejamu nepieciešamo informāciju vai nesniedz to paredzētajos termiņos, vai arī ievērojami kavē izmeklēšanu, pozitīvus vai negatīvus konstatējumus var izdarīt saskaņā ar pamatregulas 28. pantu, balstoties uz pieejamajiem faktiem.

Ja konstatē, ka ieinteresētā persona ir sniegusi nepareizu vai maldīgu informāciju, šo informāciju neņem vērā, un saskaņā ar pamatregulas 28. pantu var izmantot pieejamos faktus. Ja kāda ieinteresētā persona nesadarbojas vai sadarbojas tikai daļēji, un tādēļ tiek izmantoti pieejamie fakti, rezultāts attiecībā uz minēto personu var būt mazāk labvēlīgs nekā tad, ja tā būtu sadarbojusies.

8. Izmeklēšanas grafiks

Saskaņā ar pamatregulas 22. panta 1. punktu izmeklēšana tiks pabeigta 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

9. Citas starpposma pārskatīšanas saskaņā ar pamatregulas 19. pantu

Pašreizējās pārskatīšanas darbības joma noteikta iepriekš 4. punktā. Jebkura persona, kas vēlas pieprasīt pārskatīšanu citu iemeslu dēļ, var to darīt saskaņā ar pamatregulas 19. panta noteikumiem.

10. Personas datu apstrāde

Lūdzu ņemt vērā, ka personas dati, kas iegūti šīs izmeklēšanas gaitā, tiks apstrādāti atbilstīgi Eiropas Parlamenta un Padomes Regulai (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (6).

(1) OV L 288, 21.10.1997., 1. lpp. Regulā jaunākie grozījumi izdarīti ar Padomes Regulu (EK) Nr. 461/2004 (OV L 77, 13.3.2004., 12. lpp.).

(2) OV L 59, 27.2.2007., 34. lpp.

(3) Individuālu apjomu atbilstīgi pamatregulas 27. panta 3. punktam var pieprasīt vienīgi uzņēmumi, kuri nav iekļauti izlasē.

(4) Lai noskaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(5) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstīgi Eiropas Parlamenta un Padomes Regulas (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem 4. pantam (OV L 145, 31.5.2001., 43. lpp.). Tas ir konfidenciāls dokuments atbilstoši pamatregulas 29. pantam un 12. pantam PTO Nolīgumā par subsīdijām un kompensācijas pasākumiem.

(6) OV L 8, 12.1.2001., 1. lpp.